Sagunt presenta el seu patrimoni industrial i el Camí de Santiago des del municipi en FITUR
23 de gener 2025

![](/media/rgenevcg/whatsapp-image-2025-01-23-at-18-27-27.jpeg?width=850&height=566.77734375)

En la segona jornada de FITUR, Sagunt ha posat en valor la seua riquesa cultural i patrimonial amb una destacada presentació del seu patrimoni industrial, incloent-hi el Museu Industrial, la Gerència i el nou Pantalà, així com el llançament d'una nova proposta turística: el Camí de Santiago des de Sagunt. La ciutat ha aprofitat esta cita internacional per a mostrar la seua variada oferta turística, posicionant-se com una destinació que combina història, innovació i tradició.

Hui ha sigut, oficialment, el dia de la Comunitat Valenciana en FITUR. Sagunt, per la seua banda, ha presentat les accions que destaquen dins de la diversa i múltiple oferta que oferix la ciutat. A més de tot el seu patrimoni cultural, històric i industrial i les platges, enguany l'eix principal promocional s'ha centrat en la presentació del patrimoni industrial on destaca el Museu Industrial, la Gerència i el nou Pantalà, entre altres.

D'altra banda, l’Asociación de Amigos del Camino de Santiago desde Sagunto ha estat també present en la fira de turisme per a presentar i promocionar esta nova ruta.

![](/media/tcahhzla/whatsapp-image-2025-01-23-at-18-29-49.jpeg?width=850&height=566.611328125)

En la fira de turisme estan participant l'alcalde de Sagunt, Darío Moreno; la regidora de Turisme, Natalia Antonino; i tècniques del departament de Turisme de l'Ajuntament de Sagunt.

L'alcalde de Sagunt ha manifestat: “En el segon dia de FITUR hem comptat, com ja és tradició, amb la presència de la Federació Junta Fallera de Sagunt amb les nostres Falleres Majors, la Confraria de la Puríssima Sang i la Majoralia de 2025. Una representació de les nostres festes i tradicions, un gran reclam per al públic i, per descomptat, els nostres millors ambaixadors. El primer edil de l'Ajuntament de Sagunt ha afegit: “Hem volgut anar un pas més enllà i incorporar nous actors, com l'Asociación de Amigos del Camino de Santiago des de Sagunto. Un nou atractiu turístic per a la nostra ciutat amb un potencial enorme. El patrimoni industrial també ha sigut protagonista. Hem pogut compartir com hem reconvertit els Jardins de la Gerència, el Pantalà o la Nau d'Efectes i Recanvis en espais per a la ciutadania, ambients polivalents i contenidors culturals que són punt de trobada entre el nostre passat i el nostre present”.

La regidora de Turisme ha explicat que les presentacions del Camí de Sagunt a Santiago i el patrimoni industrial de la ciutat han marcat el més rellevant en l'agenda d'activitats d'esta segona jornada. Natalia Antonino també ha fet referència a una altra de les activitats que s'han desenvolupat en esta jornada: “Entre altres dinàmiques que han tingut lloc hui cal destacar la concentració del Sistema Integral de Calidad Turística Española en Destinos (SICTED), del qual Sagunt forma part des de 2014”. Respecte als i les representants de les associacions saguntines, la regidora ha explicat que s'han vestit les seues respectives indumentàries tradicionals “per a promocionar i donar visibilitat a totes dues festes, que estan declarades Festa d'Interés Turístic Nacional”.

A més, en la jornada d'ahir, [la delegació de Sagunt va assistir a l'àrea FITUR SCREEN](https://aytosagunto.es/va/actualitat/sagunt-impulsa-la-seua-estrategia-turistica-a-traves-de-l-experiencia-immersiva-l-accessibilitat-i-la-seua-film-office/) on es van reunir amb la gerent de Film València per a tractar diversos projectes en comú. Així mateix, van assistir a l'àrea FITUR TechY, dedicada a les últimes tecnologies i la sostenibilitat turística.

*   [](http://www.facebook.com/sharer.php?u=https://aytosagunto.es/va/actualitat/sagunt-presenta-el-seu-patrimoni-industrial-i-el-cami-de-santiago-des-del-municipi-en-fitur/ "Facebook")
*   [](http://twitter.com/share?url=https://aytosagunto.es/va/actualitat/sagunt-presenta-el-seu-patrimoni-industrial-i-el-cami-de-santiago-des-del-municipi-en-fitur/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-presenta-el-seu-patrimoni-industrial-i-el-cami-de-santiago-des-del-municipi-en-fitur/ "Linked In")
*   [](mailto:?body=https://aytosagunto.es/va/actualitat/sagunt-presenta-el-seu-patrimoni-industrial-i-el-cami-de-santiago-des-del-municipi-en-fitur/)